input: ΚΑΝΟΝΙΣΜΌΣ (ΕΕ) αριθ. 195/2013 ΤΗΣ ΕΠΙΤΡΟΠΉΣ
  της 7ης Μαρτίου 2013
  για την τροποποίηση της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 692/2008 της Επιτροπής όσον αφορά καινοτομικές τεχνολογίες για τη μείωση των εκπομπών CO2 από ελαφρά επιβατηγά και εμπορικά οχήματα
  (Κείμενο που παρουσιάζει ενδιαφέρον για τον ΕΟΧ)
  Η ΕΥΡΩΠΑΪΚΗ ΕΠΙΤΡΟΠΗ,
  Έχοντας υπόψη τη Συνθήκη για τη λειτουργία της Ευρωπαϊκής Ένωσης,
  Έχοντας υπόψη τον κανονισμό (ΕΚ) αριθ. 715/2007 του Ευρωπαϊκού Κοινοβουλίου και του Συμβουλίου, της 20ής Ιουνίου 2007, που αφορά την έγκριση τύπου μηχανοκινήτων οχημάτων όσον αφορά εκπομπές από ελαφρά επιβατηγά και εμπορικά οχήματα (Euro 5 και Euro 6) και σχετικά με την πρόσβαση σε πληροφορίες επισκευής και συντήρησης οχημάτων (1), και ιδίως το άρθρο 4 παράγραφος 4, το άρθρο 5 παράγραφος 3 και το άρθρο 8,
  Έχοντας υπόψη την οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (οδηγία-πλαίσιο) (2), και ιδίως το άρθρο 39 παράγραφος 2,
  Εκτιμώντας τα ακόλουθα:
  (1)
  Με τον κανονισμό (ΕΕ) αριθ. 171/2013 (3) η Επιτροπή τροποποίησε την οδηγία 2007/46/ΕΚ και τον κανονισμό (ΕΚ) αριθ. 692/2008 της Επιτροπής, της 18 Ιουλίου 2008, για την εφαρμογή και την τροποποίηση του κανονισμού (ΕΚ) αριθ. 715/2007 του Ευρωπαϊκού Κοινοβουλίου και του Συμβουλίου που αφορά την έγκριση τύπου μηχανοκινήτων οχημάτων όσον αφορά εκπομπές από ελαφρά επιβατηγά και εμπορικά οχήματα (ευρώ 5 και ευρώ 6) και σχετικά με την πρόσβαση σε πληροφορίες επισκευής και συντήρησης οχημάτων (4) όσον αφορά τις καινοτομικές τεχνολογίες για τη μείωση των εκπομπών CO2 από ελαφρά επιβατηγά και εμπορικά οχήματα. Ο εν λόγω κανονισμός τροποποίησε τα υποδείγματα των σχετικών εγγράφων που χρησιμοποιούνται στο πλαίσιο της διαδικασίας έγκρισης τύπου. Ως εκ τούτου, είναι αναγκαίο να δοθεί στα κράτη μέλη επαρκής προθεσμία για να προσαρμόσουν τα αντίστοιχα έντυπα. Για λόγους ασφάλειας δικαίου και σαφήνειας, είναι σκόπιμο να αντικατασταθεί ο κανονισμός (ΕΚ) αριθ. 171/2013.
  (2)
  Ο κανονισμός (ΕΚ) αριθ. 715/2007 ορίζει κοινές τεχνικές απαιτήσεις για την έγκριση τύπου μηχανοκίνητων οχημάτων και ανταλλακτικών όσον αφορά τις εκπομπές τους και θεσπίζει κανόνες για τη συμμόρφωση εν χρήσει, την ανθεκτικότητα των διατάξεων ελέγχου της ρύπανσης, τα ενσωματωμένα συστήματα διάγνωσης (συστήματα OBD), τη μέτρηση της κατανάλωσης καυσίμου και τη δυνατότητα πρόσβασης σε πληροφορίες επισκευής και συντήρησης των οχημάτων.
  (3)
  Ο κανονισμός (ΕΚ) αριθ. 692/2008 ορίζει διοικητικές διατάξεις για τον έλεγχο της συμμόρφωσης των οχημάτων ως προς τις εκπομπές CO2 και τις απαιτήσεις για τη μέτρηση των εκπομπών CO2 και της κατανάλωσης καυσίμου των εν λόγω οχημάτων.
  (4)
  Ο κανονισμός (ΕΚ) αριθ. 443/2009 του Ευρωπαϊκού Κοινοβουλίου και του Συμβουλίου (5) θεσπίζει τα πρότυπα επιδόσεων για τις εκπομπές από τα καινούργια επιβατικά αυτοκίνητα στο πλαίσιο της ολοκληρωμένης προσέγγισης της Ένωσης για τη μείωση των εκπομπών CO2 από ελαφρά οχήματα και ο εκτελεστικός κανονισμός (ΕΕ) αριθ. 725/2011 της Επιτροπής (6) καθιερώνει διαδικασία για την έγκριση και πιστοποίηση καινοτομικών τεχνολογιών για τον περιορισμό των εκπομπών CO2 από αυτά τα νέα επιβατικά οχήματα.
  (5)
  Για να καταστεί δυνατόν να συνεκτιμηθεί η εξοικονόμηση σε CO2 που επιτυγχάνεται με τη χρήση καινοτομικών τεχνολογιών για τον υπολογισμό του στόχου κάθε κατασκευαστή ως προς τις εκπομπές CO2, σύμφωνα με το άρθρο 12 παράγραφος 1 του κανονισμού (ΕΚ) αριθ. 443/2009, και για να εξασφαλιστεί η αποτελεσματική παρακολούθηση της συγκεκριμένης εξοικονόμησης για κάθε επιμέρους όχημα, τα οχήματα που είναι εξοπλισμένα με οικολογικές καινοτομίες θα πρέπει να πιστοποιούνται στο πλαίσιο της έγκρισης τύπου ενός οχήματος και η συνολική εξοικονόμηση θα πρέπει να καταγράφεται στο πιστοποιητικό συμμόρφωσης.
  (6)
  Για τον σκοπό αυτόν, είναι ανάγκη να δοθούν στις αρχές έγκρισης τα κατάλληλα δεδομένα για την πιστοποίηση των οχημάτων που είναι εξοπλισμένα με οικολογικές καινοτομίες και να ενσωματωθεί η εξοικονόμηση σε CO2 των οικολογικών καινοτομιών ως μέρος των αντιπροσωπευτικών πληροφοριών για ένα συγκεκριμένο τύπο, παραλλαγή ή έκδοση οχήματος.
  (7)
  Ως εκ τούτου, είναι αναγκαίο να τροποποιηθούν τα υποδείγματα των σχετικών εγγράφων που χρησιμοποιούνται στο πλαίσιο της διαδικασίας έγκρισης τύπου.
  (8)
  Ο κανονισμός (ΕΚ) αριθ. 715/2007 και ο κανονισμός (ΕΚ) αριθ. 595/2009 του Ευρωπαϊκού Κοινοβουλίου και του Συμβουλίου, της 18ης Ιουνίου 2009, σχετικά με την έγκριση τύπου των μηχανοκίνητων οχημάτων και κινητήρων όσον αφορά τις εκπομπές των βαρέων επαγγελματικών οχημάτων (Euro VI) και σχετικά με την πρόσβαση σε πληροφορίες επισκευής και συντήρησης οχημάτων, καθώς και για την τροποποίηση του κανονισμού (ΕΚ) αριθ. 715/2007 και της οδηγίας 2007/46/ΕΚ, και για την κατάργηση των οδηγιών 80/1269/ΕΟΚ, 2005/55/ΕΚ και 2005/78/ΕΚ (7), εισήγαγαν νέες απαιτήσεις παροχής πληροφοριών σχετικά με τις δοκιμές για τις εκπομπές ρύπων. Ως εκ τούτου, οι απαραίτητες πληροφορίες θα πρέπει να ενσωματωθούν στο σύστημα που θεσπίζεται με την οδηγία 2007/46/ΕΚ.
  (9)
  Συνεπώς, η οδηγία 2007/46/ΕΚ και ο κανονισμός (ΕΚ) αριθ. 692/2008 θα πρέπει να τροποποιηθούν αναλόγως.
  (10)
  Τα μέτρα που προβλέπονται στον παρόντα κανονισμό είναι σύμφωνα με τη γνώμη της τεχνικής επιτροπής μηχανοκίνητων οχημάτων,
  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
  Άρθρο 1
  1. Τα παραρτήματα I και IX της οδηγίας 2007/46/ΕΚ τροποποιούνται σύμφωνα με το παράρτημα I του παρόντος κανονισμού.
  2. Το παράρτημα VIII της οδηγίας 2007/46/ΕΚ αντικαθίσταται από το παράρτημα II του παρόντος κανονισμού.
  Άρθρο 2
  Τα παραρτήματα I και XII του κανονισμού (ΕΚ) αριθ. 692/2008 τροποποιούνται σύμφωνα με το παράρτημα III του παρόντος κανονισμού.
  Άρθρο 3
  Ο κανονισμός (ΕΕ) αριθ. 171/2013 καταργείται.
  Άρθρο 4
  Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
  Εφαρμόζεται από την 1η Ιουλίου 2013.
  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
  Βρυξέλλες, 7 Μαρτίου 2013.